ז'אן קרטיין

ז'אן קרטיין (בצרפתית: Jean Chrétien; נולד ב-11 בינואר 1934) הוא ראש הממשלה ה-20 של קנדה. כיהן בתפקיד מנובמבר 1993 ועד דצמבר 2003. זכה בשלוש מערכות בחירות רצופות כראש המפלגה הליברלית.

ביוגרפיה 
קרטיין נולד ב-11 בינואר 1934 בשויניגן קוויבק למשפחה דוברת צרפתית. סיים לימודי משפטים באוניברסיטת לאוול. בשנת 1963 הצטרף למפלגה הליברלית ונבחר כחבר פרלמנט. בשנת 1967 התמנה לשר על ידי ראש הממשלה לסטר פירסון. מאוחר יותר כיהן כשר גם במשרדים שונים בממשלתו של פייר אליוט טרודו.

בשנת 1984 התמודד על תפקיד ראשות המפלגה הליברלית, אך הפסיד לג'ון טרנר. בשנת 1990 ניסה שוב את כוחו מול טרנר, והפעם ניצח. בבחירות שנערכו בשנת 1993 זכה קרטיין בראשות המפלגה הליברלית לניצחון והתמנה לראש הממשלה. קרטיין זכה עם מפלגתו בבחירות עוד פעמיים נוספות בשנת 1997 ובשנת 2000. בסוף שנת 2003, לאחר יותר מעשר שנות כהונה בתפקיד, החליט לפרוש. למחליפו בתפקיד ראש הממשלה התמנה פול מרטין.

פעילויותיו העיקריות כראש ממשלה 
מדיניות כלכלית - בתחילת כהונתו של קרטיין סבלה הכלכלה הקנדית מגרעון ממשלתי ומאינפלציה. הוא נקט במדיניות של קיצוץ תקציבים והביא לייצוב הכלכלה.

שאלת קוויבק - במשאל העם שנערך בקוויבק בשנת 1995 יצא קרטיין כקנדי-צרפתי נגד התנועה הבדלנית הקוויבקית. המשאל הסתיים ברוב קטן לטובת המצדדים בהישארות בקנדה.

מדיניות חוץ וביטחון - קרטיין תמך בהרחבת יחסי המסחר עם ארצות הברית. הוא תמך במלחמה באפגניסטן והורה לשלוח כוחות צבא קנדים, שנלחמו לצד הכוחות האמריקאים. במלחמה בעיראק החליט לא לעשות כן. החלטה זו עוררה חילוקי דעות בפרלמנט הקנדי.

קישורים חיצוניים

 קטע וידאו: קרטיין פונה לתושבי קנדה וקוויבק ערב משאל העם בשנת 1995 
 קרטיין בריאיון לטלוויזיה על חייו הפוליטיים 
 

קנדים שנולדו ב-1934
ראשי ממשלת קנדה
שרי החוץ של קנדה
פוליטיקאים קנדים
מקבלי תואר דוקטור לשם כבוד מהאוניברסיטה העברית בירושלים
חברי בית הנבחרים של קנדה
קנדים ממוצא צרפתי
בוגרי אוניברסיטת לאוול